আকবর স্যার ছোটবেলা থেকেই ক্রীড়া-পাগল মানুষ। জানালেন, ‘গোদাগাড়ীতে ১৯৯৮ সাল পর্যন্ত প্রায় ১৫ বছর ১০০০ ও ১৫০০ মিটার দৌড়ে কখনো দ্বিতীয় হইনি।’ মানুষের বয়স বাড়ার সঙ্গে সঙ্গে শক্তি-সামর্থ্য কমে আসে, আর অভিজ্ঞতা বাড়তে থাকে। একসময় আকবর স্যারেরও খেলার মাঠে দৌড়ানোর সামর্থ্য কমে আসে। তখন তিনি ছোট শিশুদের নিয়ে ফুটবল প্রশিক্ষণ ক্যাম্প করা শুরু করলেন। বছরে দুই মাস উপজেলার বিভিন্ন স্কুলের ছেলে-মেয়েকে নিয়ে বয়সভিত্তিক দল গড়ে প্রশিক্ষণ দেন। অভাবী ঘরের ছেলে-মেয়েকে নিয়ে আকবর স্যারের এই মাতামাতি অনেকেরই সন্দেহের কারণ হয়েছে। কেউ বললেন, টাকা কামানোর ধান্ধা, কেউ বললেন, নিজেকে প্রচার করার জন্য এসব করছেন। কোনো কিছুতেই কান না দিয়ে আকবর স্যার ছেলে-মেয়েকে নিয়ে তপস্যা করেই গেছেন।